Izrazit je tudi kulturni pomen jezera, kot središče poselitve okoliškega območja, ki sega v neolitik pred osmimi tisočletji. Že od halštatske dobe v 7. stoletju pr. n. št. je gosto naseljeno. Skozi zgodovino se je oblikovala tradicionalna podeželska kultura na osnovi živinoreje in vinogradništva, z značilno vaško arhitekturo, v okolici pa je tudi več palač iz 17. in 18. stoletja. Zaradi svojega kulturnega in zgodovinskega pomena je širše območje jezera vpisano v seznam Unescove svetovne dediščine. Poleg tega je zavarovano kot čezmejni narodni park, mokrišče mednarodnega pomena po Ramsarski konvenciji in biosferni rezervat v sklopu programa Človek in biosfera, nekateri deli pa so razglašeni tudi za območja Natura 2000.